Ανακοίνωση για την έναρξη διαδικασίας αντιντάμπινγκ όσον αφορά τις εισαγωγές ορισμένων πλατέων προϊόντων ψυχρής έλασης από ανοξείδωτο χάλυβα καταγωγής Ηνωμένων Πολιτειών Αμερικής

(2002/C 314/03)

Η Επιτροπή έλαβε καταγγελία σύμφωνα με το άρθρο 5 του κανονισμού (ΕΚ) αριθ. 384/96 του Συμβουλίου(1), όπως τροποποιήθηκε τελευταία από τον κανονισμό (ΕΚ) αριθ. 1972/2002 του Συμβουλίου(2) (εφεξής "ο βασικός κανονισμός"), στην οποία υποστηρίζεται ότι οι εισαγωγές ορισμένων πλατέων προϊόντων ψυχρής έλασης από ανοξείδωτο χάλυβα, καταγωγής Ηνωμένων Πολιτειών Αμερικής (εφεξής "η ενδιαφερόμενη χώρα"), αποτελούν αντικείμενο ντάμπινγκ και επομένως, προκαλούν σημαντική ζημία στο σχετικό κοινοτικό κλάδο παραγωγής.

1. Καταγγελία

Η καταγγελία υποβλήθηκε στις 4 Νοεμβρίου 2002 από την ευρωπαϊκή συνομοσπονδία χαλυβουργιών (Eurofer) (εφεξής "ο καταγγέλλων") για λογαριασμό των παραγωγών που αντιπροσωπεύουν το μεγαλύτερο μέρος, στη συγκεκριμένη περίπτωση άνω του 80 %, της συνολικής κοινοτικής παραγωγής ορισμένων πλατέων προϊόντων ψυχρής έλασης από ανοξείδωτο χάλυβα.

2. Προϊόν

Το προϊόν που, κατά τους ισχυρισμούς, αποτελεί αντικείμενο ντάμπινγκ είναι ο φερριτικός χάλυβας χρωμίου που περιέχει λιγότερο από 0,15 % άνθρακα και 10,5 % ή περισσότερο και 18 % ή λιγότερο χρώμιο, πλατείας έλασης, που έχει απλώς υποστεί ψυχρή έλαση, από ανοξείδωτο χάλυβα που περιέχει κατά βάρος λιγότερο από 2,5 % νικέλιο στους τυποποιημένους βαθμούς AISI 409/409L (EN 1.4512), AISI 441 (EN 1.4509) και AISI 439 (EN 1.4510) καταγωγής Ηνωμένων Πολιτειών Αμερικής (το υπό εξέταση προϊόν), και υπάγεται προς το παρόν στους κωδικούς ΣΟ ex 7219 31 00, ex 7219 32 90, ex 7219 33 90, ex 7219 34 90, ex 7219 35 90, ex 7220 20 10, ex 7220 20 39, ex 7220 20 59 και ex 7220 20 99. Οι εν λόγω κωδικοί ΣΟ αναφέρονται μόνο για λόγους ενημέρωσης.

3. Ισχυρισμός περί ντάμπινγκ

Ο ισχυρισμός περί ντάμπινγκ όσον αφορά τις Ηνωμένες Πολιτείες της Αμερικής θεμελιώνεται στη σύγκριση μεταξύ της κανονικής αξίας, που υπολογίστηκε με βάση τις εγχώριες τιμές, και των τιμών εξαγωγής του υπό εξέταση προϊόντος στην Κοινότητα.

Το υπολογισθέν με τον τρόπο αυτό περιθώριο ντάμπινγκ είναι σημαντικό.

4. Ισχυρισμός περί ζημίας

Ο καταγγέλλων υπέβαλε αποδεικτικά στοιχεία σύμφωνα με τα οποία οι εισαγωγές του υπό εξέταση προϊόντος από τις Ηνωμένες Πολιτείες της Αμερικής αυξήθηκαν συνολικά τόσο σε απόλυτες τιμές όσο και σε όρους μεριδίου αγοράς.

Επιπλέον, υποστήριξε ότι ο όγκος και οι τιμές του εν λόγω εισαγόμενου προϊόντος έχουν, μεταξύ άλλων συνεπειών, επηρεάσει αρνητικά το μερίδιο αγοράς, τις πωλήσεις και το επίπεδο των τιμών των κοινοτικών παραγωγών, με αποτέλεσμα τη σημαντική επιδείνωση των συνολικών επιδόσεων, της οικονομικής κατάστασης και της απασχόλησης του σχετικού κοινοτικού κλάδου παραγωγής.

5. Περίοδος της έρευνας

Η έρευνα για το ντάμπινγκ καλύπτει την περίοδο από την 1η Ιανουαρίου 2002 έως τις 31Δεκεμβρίου 2002. Το άρθρο 6 παράγραφος 1 του βασικού κανονισμού ορίζει ότι η περίοδος έρευνας πρέπει κανονικά να λήξει αμέσως πριν από την έναρξη της διαδικασίας. Ωστόσο, λόγω των ιδιαίτερων συνθηκών στη συγκεκριμένη περίπτωση, η Επιτροπή έκρινε ότι ήταν καταλληλότερο να επιλεγεί μια περίοδος έρευνας που συμπίπτει με το ημερολογιακό έτος 2002. Σύμφωνα με τις πληροφορίες που έχει στη διάθεσή της η Επιτροπή, το ημερολογιακό έτος αντιστοιχεί στο οικονομικό έτος των περισσότερων κοινοτικών παραγωγών, γεγονός που διευκολύνει τη συλλογή πληροφοριών και τις επακόλουθες επαληθεύσεις. Επιπλέον, οι παραγγελίες στον κοινοτικό κλάδο παραγωγής του τομέα αυτού συνήθως πραγματοποιούνται σε ετήσια βάση και οι διακυμάνσεις των τιμών μπορεί να είναι σημαντικές. Για τους λόγους αυτούς, και λαμβάνοντας επιπλέον υπόψη ότι η παρούσα έρευνα κινείται σχεδόν στο τέλος του 2002, κρίθηκε σκόπιμο να χρησιμοποιηθούν στοιχεία του ημερολογιακού έτους και όχι των δώδεκα μηνών που προηγούνται της έναρξης της διαδικασίας.

6. Διαδικασία

Η Επιτροπή, αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι η καταγγελία έχει υποβληθεί εκ μέρους ή για λογαριασμό του κοινοτικού κλάδου παραγωγής και ότι υπάρχουν επαρκή αποδεικτικά στοιχεία που δικαιολογούν την έναρξη διαδικασίας, αρχίζει έρευνα σύμφωνα με το άρθρο 5 του βασικού κανονισμού.

6.1. Διαδικασία για τον προσδιορισμό της πρακτικής ντάμπινγκ και της ζημίας

Η έρευνα θα δείξει κατά πόσον το υπό εξέταση προϊόν καταγωγής Ηνωμένων Πολιτειών Αμερικής αποτέλεσε αντικείμενο ντάμπινγκ και κατά πόσον η εν λόγω πρακτική ντάμπινγκ προκάλεσε ζημία.

α) Ερωτηματολόγια

Η Επιτροπή, για να συγκεντρώσει τα στοιχεία που κρίνει αναγκαία για την έρευνα, πρόκειται να αποστείλει ερωτηματολόγια στον κοινοτικό κλάδο παραγωγής, σε όλες τις ενώσεις παραγωγών στην Κοινότητα, στους παραγωγούς εξαγωγείς των Ηνωμένων Πολιτειών της Αμερικής, σε όλες τις ενώσεις παραγωγών εξαγωγέων, στους εισαγωγείς και σε όλες τις ενώσεις εισαγωγέων που κατονομάζονται στην καταγγελία, καθώς και στις αρχές των ενδιαφερόμενων χωρών εξαγωγής.

Εν πάση περιπτώσει, όλα τα μέρη καλούνται να επικοινωνήσουν αμέσως με την Επιτροπή, με φαξ, αλλά όχι αργότερα από την προθεσμία που ορίζεται στο σημείο 7 στοιχείο α) της παρούσας ανακοίνωσης, για να διαπιστώσουν αν κατονομάζονται ή όχι στην καταγγελία και εφόσον κριθεί αναγκαίο, να ζητήσουν ερωτηματολόγιο, δεδομένου ότι η προθεσμία που ορίζεται στο σημείο 7 στοιχείο β) της παρούσας ανακοίνωσης ισχύει για όλα τα ενδιαφερόμενα μέρη.

β) Συλλογή πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν τις απόψεις τους, να υποβάλουν πληροφορίες πέραν των απαντήσεων στο ερωτηματολόγιο και να παράσχουν αποδεικτικά στοιχεία. Αυτές οι πληροφορίες και τα αποδεικτικά στοιχεία πρέπει να φθάσουν στην Επιτροπή εντός της προθεσμίας που καθορίζεται στο σημείο 7 στοιχείο β) της παρούσας ανακοίνωσης.

Επιπλέον, η Επιτροπή θα δεχθεί σε ακρόαση τα ενδιαφερόμενα μέρη, εφόσον το ζητήσουν και αποδείξουν ότι υπάρχουν ιδιαίτεροι λόγοι για τους οποίους επιβάλλεται να γίνουν δεκτά σε ακρόαση. Αυτή η αίτηση πρέπει να υποβληθεί εντός της προθεσμίας που καθορίζεται στο σημείο 7 στοιχείο γ) της παρούσας ανακοίνωσης.

6.2. Διαδικασία για την αξιολόγηση του κοινοτικού συμφέροντος

Σύμφωνα με το άρθρο 21 του βασικού κανονισμού και στην περίπτωση που αποδειχθούν οι ισχυρισμοί περί της ύπαρξης ντάμπινγκ και ζημίας, θα ληφθεί απόφαση για το κατά πόσον η θέσπιση μέτρων αντιντάμπινγκ αντίκειται προς τα συμφέροντα της Κοινότητας. Για το λόγο αυτό, ο κοινοτικός κλάδος παραγωγής, οι εισαγωγείς, οι αντιπροσωπευτικές ενώσεις τους, οι αντιπροσωπευτικοί χρήστες και οι αντιπροσωπευτικές οργανώσεις καταναλωτών, υπό τον όρο ότι αποδεικνύουν ότι υπάρχει αντικειμενική σχέση μεταξύ της δραστηριότητάς τους και του υπό εξέταση προϊόντος, μπορούν, εντός της προθεσμίας που ορίζεται στο σημείο 7 στοιχείο β) της παρούσας ανακοίνωσης, να αναγγελθούν και να προσκομίσουν πληροφορίες στην Επιτροπή. Τα μέρη που έχουν ενεργήσει σύμφωνα με αυτά που αναφέρονται παραπάνω μπορούν να ζητήσουν ακρόαση, εκθέτοντας τους ιδιαίτερους λόγους για τους οποίους επιβάλλεται η ακρόασή τους, εντός της προθεσμίας που καθορίζεται στο σημείο 7 στοιχείο γ) της παρούσας ανακοίνωσης. Θα πρέπει να σημειωθεί ότι οποιαδήποτε πληροφορία υποβάλλεται σύμφωνα με το άρθρο 21 θα ληφθεί υπόψη μόνον εάν συνοδεύεται από αποδεικτικά στοιχεία κατά την υποβολή της.

7. Προθεσμίες

α) Για να ζητήσουν τα μέρη ερωτηματολόγιο

Όλα τα ενδιαφερόμενα μέρη θα πρέπει να ζητήσουν ερωτηματολόγιο το συντομότερο δυνατόν, και το αργότερο εντός δεκαπέντε ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

β) Για την αναγγελία των μερών, την υποβολή απαντήσεων στο ερωτηματολόγιο και την παροχή οποιασδήποτε άλλης πληροφορίας

Όλα τα ενδιαφερόμενα μέρη οφείλουν να αναγγελθούν ερχόμενα σε επαφή με την Επιτροπή, να υποβάλουν τις απόψεις τους και να απαντήσουν στα ερωτηματολόγια ή να υποβάλουν άλλες πληροφορίες, εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, ώστε να μπορέσουν να ληφθούν υπόψη οι παρατηρήσεις τους κατά την έρευνα. Εφιστάται η προσοχή στο γεγονός ότι η άσκηση των περισσότερων διαδικαστικών δικαιωμάτων που αναφέρονται στο βασικό κανονισμό εξαρτάται από το κατά πόσον το μέρος αναγγέλλεται εντός της προαναφερθείσας περιόδου.

γ) Ακροάσεις

Όλα τα ενδιαφερόμενα μέρη μπορούν επίσης να ζητήσουν εντός της ιδίας προθεσμίας 40 ημερών, να γίνουν δεκτά σε ακρόαση από την Επιτροπή.

8. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και αιτήσεις των ενδιαφερόμενων μερών πρέπει να υποβληθούν γραπτώς (όχι σε ηλεκτρονική μορφή, εκτός εάν προβλέπεται διαφορετικά), και πρέπει να αναφέρουν το όνομα, τη διεύθυνση, τη διεύθυνση ηλεκτρονικού ταχυδρομείου, τον αριθμό τηλεφώνου και φαξ, ή/και τέλεξ του ενδιαφερόμενου μέρους.

Διεύθυνση για την αλληλογραφία με την Επιτροπή: Ευρωπαϊκή Επιτροπή Γενική Διεύθυνση Εμπορίου

Διεύθυνση B

Γραφείο J-79 5/16 B - 1049 Βρυξέλλες Φαξ (32-2) 295 65 05 Τέλεξ COMEU B 21877.

9. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, καταφατικά ή αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα πραγματικά στοιχεία.

10. Χρονοδιάγραμμα της έρευνας

Η έρευνα θα ολοκληρωθεί, σύμφωνα με το άρθρο 6 παράγραφος 9 του βασικού κανονισμού, εντός δεκαπέντε μηνών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων. Σύμφωνα με το άρθρο 7 παράγραφος 1 του βασικού κανονισμού, μπορούν να επιβληθούν προσωρινά μέτρα το αργότερο εντός εννέα μηνών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

(1) ΕΕ L 56 της 6.3.1996, σ. 1.

(2) ΕΕ L 305 της 7.11.2002, σ. 1.